NaiveNeuron/SloPal huggingface dataset:
Kollár, Boris, predseda NR SR (2022-03-15):
Prosím, prezentujme sa a hlasujeme. (Ruch v sále.) (Hlasovanie.) Prítomných 132 poslancov, za 13, proti 118, zdržal sa 1. Konštatujem, že Národná rada neschválila navrhnuté uznesenie. Pristúpime k hlasovaniu o návrhu uznesenia k návrhom na aktualizáciu vojenského zastúpenia Slovenskej republiky pri orgánoch NATO/EÚ a návrh na vyslanie príslušníkov OS SR do orgánov vojenského zastúpenia pri NATO/EÚ a do vojenských štruktúr NATO/EÚ (tlač 911). Prosím predsedu výboru pre obranu a bezpečnosť pána poslanca Juraja Krúpu, aby hlasovanie uviedol. (Hlasovanie o návrhu na aktualizáciu vojenského zastúpenia Slovenskej republiky pri orgánoch NATO/EÚ a návrh na vyslanie príslušníkov OS SR do orgánov vojenského zastúpenia pri NATO/EÚ a do vojenských štruktúr NATO/EÚ , tlač 911.)
Hrnčiar, Andrej, podpredseda NR SR (2018-12-03):
Dávam slovo spravodajcovi, ktorého určil navrhnutý gestorský výbor pre financie a rozpočet, poslancovi Eduardovi Adamčíkovi.
Hrnčiar, Andrej, podpredseda NR SR (2017-02-08):
Poprosím vás, kľud v rokovacej sále.
Remišová, Veronika, poslankyňa NR SR (2024-02-21):
Ďakujem, ďakujem vám pekne, kolegovia, za vaše faktické poznámky. Dnes to tu nezaznelo, ale chcem pripomenúť, že dnes si pripomíname výročie vraždy Jána a Martiny. A vládna koalícia pošliapala ich spomienku mafiánskou novelou zákona, kde mnohé skutky, o ktorých písal Ján Kuciak, budú premlčané. A Ján Kuciak pravde obetoval celý svoj život a aj svoj život a my aspoň touto antimafiánskou, antimafiánskym balíčkom návrhov zákonov by sme symbolicky chceli ukázať, že pravda a spravodlivosť ešte neprehrali. Ďakujem vám veľmi pekne.
F. Tóth, minister kultúry SR: (2005-09-22):
Vážený pán predseda, vážený pán premiér, vážené pani poslankyne, páni poslanci, vážení kolegovia, dovoľte, aby som odpovedal na túto otázku pána poslanca Čaploviča. Vážený pán poslanec, v kontexte cenzúry, teda obmedzenia slobody prejavu treba uviesť, že akékoľvek zásahy štátnych orgánov proti slobode slova a obrazu a ich šírenia v médiách sú v článku 26 ods. 3 Ústavy Slovenskej republiky a v § 17 platného tlačového zákona zakázané. Ministerstvo kultúry Slovenskej republiky ako ústredný orgán štátnej správy vykonáva v rozsahu svojej pôsobnosti štátnu správu a plní úlohy ustanovené v ústavných zákonoch, v zákonoch a iných všeobecne záväzných právnych predpisoch. V plnom rozsahu dodržiava právne normy vecí patriacich do jeho pôsobnosti a dbá o dodržiavanie zákonnosti v oblasti svojej pôsobnosti. O existencii cenzúry ekonomickými prostriedkami voči pôvodnej slovenskej kultúre, ani voči pôvodnej slovenskej umeleckej literatúre Ministerstvo kultúry Slovenskej republiky nemá poznatky. Práve naopak, Ministerstvo kultúry Slovenskej republiky využíva všetky dostupné prostriedky na podporu tvorby, najmä pôvodnej, vo všetkých oblastiach umenia. Možno uviesť, že prostredníctvom grantového systému Ministerstva kultúry Slovenskej republiky sa vytvoril v niekoľkých podprogramoch program Ex Libris priestor na podporu diel autorov pôvodnej slovenskej literatúry. Zámerné obmedzovanie, resp. iné negatívne ovplyvňovanie slovenskej umeleckej tvorby nám nie je známe. Zdôrazňujem, že keď v roku 2004 bol objem finančných prostriedkov určených na podporu literatúry vo výške 24 mil. korún, v roku 2005 je tento objem 39 mil. korún a ako minister kultúry mám snahu finančné prostriedky na podporu kultúry navýšiť tak, aby pokrývali potreby obyvateľov kultúrnej obce v širšej miere. Vážený pán poslanec, ak máte poznatky, ktoré by nasvedčovali o skutočnostiach podľa tejto otázky, alebo by neboli v súlade s platným právnym poriadkom v Slovenskej republike, bolo by vhodné, aby ste ma informovali o konkrétnych prípadoch cenzúry, aby som okamžite mohol zriadiť nápravu. Zároveň považujem za nevyhnutné, aby ste o nich upovedomovali aj kompetentné orgány.
Budaj, Ján, minister životného prostredia SR (2020-07-24):
Tak patrí sa. Pán Erik Tomáš použil taký ošúchaný trik, že tvrdil niečo, čo ja som netvrdil, a bojoval s tým. Ani raz som nepovedal, že to nie je plagiát. Naopak, zdôraznil som, že Igor Matovič sám na seba použil tie najostrejšie slová, ktoré ani vy ste nikto nepredčili. Pán Šutaj Eštok použil podobný trik, to znamená, hovoril, že obhajujem neskolaudované bývanie. Ani slova som nepovedal o neskolaudovanom bývaní, hovorili ste úplne mimo. Pán Pellegrini, ja viem, že sa vám zle počúva, že až aký smradľavý voz ste prebrali a že na tých rezortoch fakt sa odsúvali tie problémy, a že nie je to ktoviečo počúvať o tej vláde, tak chápem, že vás to znervózňuje. Bol to veľmi smradľavý voz, hoci vy ste ho tlačili aj dovtedy, ale prebrali ste jeho vedenie, a tak sa teraz spomína vláda, no to sa nedá nič robiť. Trochu humoru s tým vaším pomodlením sa, keď sa hovorí o Matovičovi, by nezaškodilo, lebo zrejme ste to mysleli ako výsmech. Pán Petrák má pravdu, že celý štát zaprasili partajní nominanti boľševici odjakživa. A má pravdu, že neznášam, áno, straníckosť takéhoto typu bez odbornosti, neznášam a budem ju vždy kritizovať. (Reakcie z pléna.) Pán Podmanický, pán Podmanický, diplomovka je problém a nikdy som nič nezahmlieval. Nikdy. A ak by som to robil, potom vy mi môžte hovoriť, že mám dvojakú morálku. Keby som tu rozprával, že Matovičova diplomovka nie je problém. To som ani raz nepovedal... (Prerušenie vystúpenia časomerom. Reakcia z pléna.)
Šimko, Jozef, poslanec NR SR (2021-09-17):
Ďakujem pekne za slovo. Vážená pani kolegyňa Halgašová, v podstate ja s vami súhlasím, čo ste povedali. Jasné, že v niektorých veciach pán Mazurek má iný názor ako vy, to je v poriadku, ale ja chcem poukázať na jednu vec. My všetci poslanci Národnej rady vieme o tom, že skrátka za posledných 30 rokov my ničíme naše lesníctvo v rámci celej Slovenskej republiky. Však miliónov kubíkov dreva na pni sme vyvážali za hranice Slovenskej republiky. My sme napríklad v Rimavskej Sobote v spolupráci s ministerstvom hospodárstva s pánom Sulíkom a s pánom Kollárom skrátka zriadili v Rimavskej Sobote vďaka vláde Slovenskej republiky štátny priemyselný park. Pani Halgašová, mňa to v podstate zarazilo, keď som počul, že uzatvorila sa tu dohoda s nemeckým podnikateľom, ktorý ročne bude vyvážať zo Slovenska milión kubíkov drevín. To je strašné. My, ktorí máme chrániť naše lesy, my budeme vyvážať. Aký je rozdiel, vývoz guľatiny alebo vývoz hranolov? Žiadny. Keby sme tu vyrábali, keď nemecký podnikateľ príde do Rimavskej Soboty, kde je obrovsky vysoká miera nezamestnanosti a povie áno, budem tu, ja neviem, vyrábať nábytky z dreva, v poriadku, súhlasím, ale nie, nareže to na guľatinu a milión kubíkov ročne vyvezie z územia Slovenskej republiky. Ja si neviem toto predstaviť. Verím tomu, že nakoniec ministerstvo hospodárstva cúvne a tohto podnikateľa nevpustí na územie Slovenskej republiky, pretože to nepomôže ani okresu, kde je najvyššia miera nezamestnanosti, ale dovolím si povedať, že nepomôže ani celej Slovenskej republike. Takže prosím vás pekne, tlmočte tieto vety aj pánovi ministrovi a som presvedčený, že aj on na to dôjde, že toto neni riešenie, nie je to pomoc pre okres s najvyššou mierou nezamestnanosti v rámci Slovenskej republiky. Ďakujem pekne.
Číž, Miroslav, poslanec NR SR (2017-12-08):
Vážený pán kolega, dovoľte mi oceniť vaše vystúpenie, jednak plné konkrétnych faktov, vecných faktov a viditeľnú znalosť problematiky v dostatočnej šírke. Ale len jednu malú poznámku k tomu, k tomu takzvanému problému pracovníkov z tretích krajín. U nás si všímam, že je istý odpor v časti verejnosti a opozícia to s veľkou chuťou nadužíva. Boli sme na návšteve našich krajanov v Srbsku a v tých diskusiách, ktorých sme sa zúčastnili, okrem iného sme sa dozvedeli, že a skôr nariekali naši krajania tam, že teda je veľmi výrazný odklon a množstvo ľudí so Srbska, kde je málo pracovných miest, odchádzajú na Slovensko. A hovorili zhodou okolností aj o počte ľudí, koľko to je. Je to okolo desaťtisíc ľudí a hovoria, že im chýbajú, a, naopak, že by mali záujem keby expandovali naše firmy do Srbska a vytvárali priestor tam. Ale pokiaľ vytvárame podmienky a chceme z našich krajanov, aby sem k nám prišli, to je naozaj pre nás, pre našu krajinu problém, aby sme ich možnosťou pracovať u nás, aby sme im to neumožnili? Aby sme v tomto smere nevytvorili primerané podmienky a dokonca hľadali aj nejaké cesty na to, ako im ako krajanom s preukazom krajanstva, aby sme vytvorili možno ešte aj osobitný status? Takže prosím, v tej kritike potom pomoci a to, že vôbec k nám musia prichádzať ľudia z tretích krajín, nezabúdame aj na tento moment. Ďakujem za pozornosť.
Šebej, František, poslanec NR SR (2010-08-11):
Ďakujem, pán predseda. Kolegovia zo zahraničného výboru. Zahraničný výbor bude zasadať hneď po skončení predpoludňajšieho rokovania v miestnosti č. 183. Musíme dokončiť tie nominácie do stálych delegácií. Ďakujem. (Akt tajného hlasovania.)
Sulanová, Magdaléna, poslankyňa NR SR (2022-09-28):
Ďakujem pekne, pán predseda. Vážené panie poslankyne, vážení páni poslanci, vážení prítomní, Výbor Národnej rady Slovenskej republiky pre hospodárske záležitosti ma určil za spravodajcu k návrhu poslancov Národnej rady Slovenskej republiky Filipa Kuffu, Štefana Kuffu a Tomáša Tarabu na vydanie zákona, ktorým sa dopĺňa zákon č. 66/2009 Z. z. o niektorých opatreniach pri majetkovoprávnom usporiadaní pozemkov pod stavbami, ktoré prešli z vlastníctva štátu na obce a vyššie územné celky a o zmene a doplnení niektorých zákonov v znení neskorších predpisov, tlač 1079. V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Konštatujem, že uvedený návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady Slovenskej republiky navrhujem, aby návrh zákona prerokovali výbory: Ústavnoprávny výbor Národnej rady Slovenskej republiky a Výbor Národnej rady Slovenskej republiky pre hospodárske záležitosti. Za gestorský výbor navrhujem Výbor Národnej rady Slovenskej republiky pre hospodárske záležitosti. Odporúčam, aby výbory predmetný návrh zákona prerokovali do 30 dní a v gestorskom do 32 dní od prerokovania návrhu zákona v Národnej rade Slovenskej republiky v prvom čítaní. Pán predseda, otvorte, prosím, všeobecnú rozpravu.
P. Paška, predseda NR SR: (2008-06-19):
(Hlasovanie.) 134 prítomných, 77 za, 6 proti, 50 sa zdržalo, 1 nehlasoval. Návrh uznesenia sme schválili.
Žiga, Peter, podpredseda NR SR (2024-02-15):
Vážené panie poslankyne, vážení páni poslanci, prajem vám dobrý deň. V súlade so zákonom o rokovacom poriadku nasleduje hodina otázok , ktorú týmto otváram. Poslanci písomne položili otázky do včera do dvanástej hodiny. Vyžrebovaných bolo 167 otázok na predsedu vlády, 154 otázok na členov vlády a 24 otázok na generálneho prokurátora. Overovatelia schôdze vyžrebovali ich poradie. Upozorňujem, že na otázky poslancov, ktorí nie sú prítomní v rokovacej sále, sa neodpovedá. Prosím predsedu vlády pána Roberta Fica, ktorého zároveň vítam, aby oznámil, kto z členov vlády bude odpovedať na otázky za neprítomných členov vlády. Nech sa páči, pán premiér.
Laššáková, Jana, podpredsedníčka NR SR (2014-10-23):
Nech sa páči, do rozpravy je prihlásený ako nasledujúci rečník pán poslanec Daniel Lipšic.
Jurčík, Ľudovít, poslanec NR SR (2011-03-30):
... elektriny z obnoviteľných zdrojov energie a podpory výroby elektriny vysoko účinnou kombinovanou výrobou pri zariadení výrobcu elektriny, ktoré bolo uvedené do prevádzky pred 1. februárom 2011, zostali zachované podľa doterajších predpisov. Zároveň sa navrhuje, aby na zariadenie, na ktorého výstavbu vydané stavebné povolenie nadobudlo právoplatnosť pred 1. februárom 2011 a na ktoré bolo vydané rozhodnutie o povolení užívania pred 1. júlom 2011, sa podpora podľa § 3 ods. 1 písm. d) vyťahovala na zariadenia výrobcu elektriny s celkovým inštalovaným výkonom menej ako 4 MW a ustanovenia § 3 ods. 8 sa naň nevzťahovali. Za účelom zabezpečenia kontinuity a zabezpečenia plnenia povinností vyplývajúcich z tohto zákona sa v rámci prechodných ustanovení zavádza predpoklad, že všetky suroviny, ktoré pochádzajú z Európskej únie, a všetky biopalivá a biokvapaliny, ktoré už existujú ku dňu nadobudnutia účinnosti tohto zákona, sa považujú za spĺňajúce kritériá trvalej udržateľnosti. Zároveň sa v tejto súvislosti zavádza aj predpoklad, že všetky biopalivá, ktoré sú obsiahnuté v pohonných látkach uvedených na trh v roku 2011, do nadobudnutia účinnosti tohto zákona sa tiež považujú za biopalivá spĺňajúce kritériá trvalej udržateľnosti. Zároveň je potrebné zabezpečiť, že potvrdenia o pôvode biopaliva a biokvapaliny, ktoré boli už vydané a potvrdené do nadobudnutia účinnosti tohto zákona, budú akceptované na účely tohto zákona. Ďakujem. V súvislosti s mojím pozmeňujúcim a doplňujúcim návrhom chcel by som požiadať o vyňatie bodu 31 spoločnej správy na osobitné hlasovanie, pretože môj desiaty bod z pozmeňujúceho návrhu toto rieši. V mojich návrhoch odporúčam hlasovať takto: o bodoch 1 až 9 spoločne, o bode 10 osobitne. Ďakujem.
Hrušovský, Pavol, podpredseda NR SR (2011-07-06):
Panie poslankyne, páni poslanci, s faktickými poznámkami na vystúpenie pána poslanca Ondruša sa prihlásilo celkom osem poslancov. Predpokladám, že dvakrát, osemkrát dva je šestnásť minút, že by bolo asi žiaduce odložiť faktické poznámky na zajtra ráno. Vzhľadom k tomu, že by nebolo korektné, aby jeden vystúpil, druhý nie, ale aby sme boli konzistentní aj v dodržiavaní istého poriadku. Preto prerušujem rokovanie a budeme pokračovať zajtra ráno prerušenou rozpravou o vládnom návrhu zákona, ktorý predkladá pán minister zdravotníctva, faktickými poznámkami, do ktorých sa prihlásili poslanci, ktorí sú na svetelnej tabuli a ktorí ráno budú mať prvé slovo pri prerokovávaní vládneho návrhu zákona. Ďakujem všetkým poslancom za účasť na dnešnom rokovaní. Ešte predtým, pán poslanec Ondruš.
Matejička, Vladimír, poslanec NR SR (2012-10-29):
Ďakujem za slovo, pán predseda. Pán predseda, v rozprave nevystúpil žiaden poslanec. Dajte, prosím, hlasovať o bodoch 1 až 4 pozmeňujúceho a doplňujúceho návrhu zo spoločnej správy, ktorý gestorský výbor odporúča schváliť.
Vašečka, Richard, poslanec NR SR (2022-02-02):
Ďakujem za slovo, pán predsedajúci. Vážený pán predsedajúci, vážené panie poslankyne, vážení páni poslanci, vážení kolegovia, v súlade s § 73 zákona o rokovacom poriadku som bol určený za spravodajcu k návrhu uvedeného zákona (tlač 822). Predkladám teda informáciu k predloženému vládnemu návrhu zákona. Návrh spĺňa náležitosti podľa rokovacieho poriadku a Legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia uvedeného vládneho návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že vládny návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby vládny návrh zákona prerokovali Ústavnoprávny výbor Národnej rady Slovenskej republiky, Výbor Národnej rady Slovenskej republiky pre financie a rozpočet a Výbor Národnej rady Slovenskej republiky pre vzdelávanie, vedu, mládež a šport. Za gestorský výbor navrhujem Výbor Národnej rady Slovenskej republiky pre vzdelávanie, vedu, mládež a šport. Odporúčam, aby predmetný vládny návrh zákona v druhom čítaní výbory prerokovali do 30 dní a gestorský výbor do 32 dní od prerokovania návrhu zákona v Národnej rade Slovenskej republiky v prvom čítaní. Prosím, pán predsedajúci, otvorte všeobecnú rozpravu.
Heger, Eduard, poslanec NR SR (2017-09-14):
Ďakujem pekne, ja len kratučko. Ja som veľmi vďačný za toto vystúpenie a musím sa priznať, že vôbec mi nevadila jeho rozsiahlosť, práve naopak, lebo toto je veľmi dôležitá téma, sú to aj, padli tu veľmi dôležité argumenty, ktoré je myslím si, že potrebné, aby zazneli, aby boli diskutované, aby sa dostávali ďalej, lebo natieňujú také veľké svetlo, práve na celú túto problematiku, takže ja som určite vďačný za to, že si tak dobre a kľudne a rozsiahlo hovoril. Ďakujem.
Hrušovský, Pavol, predseda NR SR (2011-12-08):
Páni poslanci, hlasujeme o návrhu prerokovať zákon v druhom čítaní. (Hlasovanie.) 141 prítomných, 78 za návrh, 63 sa zdržalo. Návrh sme schválili. Prosím ďalší návrh.
Baláž, Radovan, poslanec NR SR (2017-09-06):
Ďakujem za slovo. Pán predseda, dajte, prosím, hlasovať o tom, že Národná rada sa uzniesla prerokovať predložený návrh zákona v druhom čítaní.
Paška, Pavol, predseda NR SR (2012-09-11):
(Hlasovanie.) 146 prítomných, 87 bolo za, 24 proti, 33 sa zdržalo, 2 nehlasovali. Schválili sme vládny návrh novely zákona č. 275 o informačných systémoch verejnej správy. Dámy a páni, odhlasovali sme štyri prerokované body programu 7. schôdze. Vyhlasujem krátku prestávku do 17.25 hodiny a budeme pokračovať v rokovaní o ďalšom bode programu. (Prestávka.) (Po prestávke.)
Sloboda, Vladimír, poslanec NR SR (2019-09-13):
Jakub, presne si to trafil, tak vidno, že si nový, ale stále triafaš presný klinčík po hlavičke, aj keď teda naozaj sme ťa tu naozaj hodili do jamy levovej. Presne si pomenoval a trafil zrovna tú gágajúcu hus, ktorá tu na teba zagágala, ale to vlastne, že ti nadáva, tak to neznamená, že si presne povedal to, za čo sa hanbia. Presne si to pomenoval.
Bugár, Béla, podpredseda NR SR (2011-10-19):
Ďakujem. Otváram rozpravu k tomuto bodu programu a pýtam sa, či sa hlási niekto ústne do rozpravy. Konštatujem, že nie je to tak. Vyhlasujem rozpravu za skončenú. Prerušujem rokovanie o tomto bode programu. Vážené panie poslankyne a páni poslanci, vyhlasujem prestávku do 11.05 hodiny a potom budeme pokračovať v hlasovaní o prerokovaných zákonoch, trinásť a pol, to znamená, máme prerokovaných trinásť zákonov a jeden zákon v skrátenom legislatívnom konaní, takže tam ešte budeme musieť hlasovať. Takže do 11.05 hodiny je prestávka. (Krátka prestávka.) (Po prestávke.)
Bugár, Béla, podpredseda NR SR (2016-06-15):
Pán poslanec Zelník.
P. Hrušovský, predseda NR SR: (2003-05-21):
(Hlasovanie.) 129 prítomných, 127 za návrh, 2 sa zdržali. Konštatujem, že uvedené body sme schválili.
Brisudová, Martina, poslankyňa NR SR (2023-05-18):
Pretože, hovorím, takto mi to odpovedali právnici z Národnej rady, že nie je potrebné kvôli tomuto.
P. Paška, predseda NR SR: (2008-11-05):
(Hlasovanie.) 135 prítomných, 134 za, 1 nehlasoval. Návrh sme schválili.
P. Hrušovský, predseda NR SR: (2003-12-12):
(Hlasovanie.) 146 prítomných, 67 za, 46 proti, 33 sa zdržalo. Návrh sme neschválili.
Hladký, Pavol, poslanec NR SR (2011-03-24):
Pán predsedajúci, keďže sme odhlasovali všetky body zo spoločnej správy a pozmeňujúci návrh z rozpravy a mám splnomocnenie gestorského výboru odporučiť hlasovanie o tom, že prerokovaný návrh zákona prerokujeme v treťom čítaní ihneď, dajte, prosím, o tom hlasovať.
Košútová, Magda, poslankyňa NR SR (2012-07-27):
Ďakujem pekne. Dajte, prosím, hlasovať o treťom pozmeňujúcom návrhu pána poslanca.
Paška, Pavol, predseda NR SR (2013-12-17):
Pán poslanec, je to stanovené, ako sa volia predseda a podpredsedovia Národnej rady a predsedovia výborov sa, bohužiaľ, ale myslím si, že tam nebude žiadny problém a veľmi rýchlo to zvládneme. Chcem vás ešte požiadať, členovia grémia, aby sme sa teraz, hneď ako vyhlásim, otvorím voľbu tajnú pána predsedu nového výboru pre nezlučiteľnosť, stretli a prešli si ďalší priebeh schôdze. Dobre. Takže poprosím vás, dámy a páni, aby ste využili svoju možnosť a tajne volili predsedu, nového predsedu výboru a zároveň prosím členov grémia, aby sme sa stretli v trakte predsedu v malej zasadačke vzadu, vzhľadom na to, že vo veľkej bude prebiehať tajná voľba. Myslím si, že môžem po ukončení voľby a vyhlásení výsledkov vyhlásiť obedňajšiu prestávku a budeme pokračovať o 14.00 hodine. Ďakujem pekne. (Hlasovanie o vzdaní sa funkcie predsedu Výboru Národnej rady Slovenskej republiky pre nezlučiteľnosť funkcií a návrh na voľbu predsedu Výboru Národnej rady Slovenskej republiky pre nezlučiteľnosť , tlač 822.) (Akt tajného hlasovania.)
Jurinová, Erika, podpredsedníčka NR SR (2013-06-26):
S reakciou pán poslanec Jozef Mihál.
Glváč, Martin, podpredseda NR SR (2019-06-26):
Ďakujem. Dávam slovo spravodajcovi, ktorého určil navrhnutý gestorský výbor ústavnoprávny výbor, poslancovi Jánovi Maroszovi. Nech sa páči.
Šebová, Zuzana, poslankyňa NR SR (2016-05-20):
Ďakujem, pán predseda. V rozprave o tomto návrhu zákona vystúpil jeden poslanec pán Rajtár. Prosím, pán predsedajúci, aby ste dali hlasovať o tom, že Národná rada sa uzniesla prerokovať predložený návrh zákona v druhom čítaní.
Suja, Miroslav, poslanec NR SR (2021-06-16):
Pán poslanec Žiak, takže vojna policajtov. To tvrdia, asi každý denník, každá televízia, každý reportér, kto stojí teraz dole v Národnej rade, že tu je vojna policajtov. Tak mali by ste sa na to spýtať ich a vynadať im, že klamú. Vy jediný nevidíte, že tu je vojna policajtov. Viete, že chceme skriviť pravdu. Takže správa SIS, ktorá tu bola čítaná, je skrivenie pravdy. Kollár, keď čítal správu SIS, ktorú potvrdil Aláč, takže Kollár skrivil pravdu. Pčolinský, keď vystúpil a poukázal na nezrovnalosti, skrivil pravdu podľa vás. A to sú všetko vaši ľudia. Pčolinská, ktorá radšej ani nevystúpila, tak aj tá skrivila pravdu. Mikulec, ktorý klame, že o ničom nevie, Pčolinskému do očí, že nevedel o jeho bratovi, ten skrivil pravdu, lebo sa mu pozeral do očí a je schopný sa pozerať jeho manželke do očí, že o ničom nevie, tak ten skrivil pravdu. Viete, vy ste perfektný replikátor. Štyrikrát sme tu dneska počuli, vy ste síce tu nebol, čo všetko Fico povedal. Presne ste to odcitovali. Tak sme to od vás počuli piatykrát. Originál nadšenia predsedníctva SaS-ky. Trikrát sme počuli o USB kľúči u Mikulca. Zasa sme počuli štvrtýkrát niečo. Ak som vás povýšil, tak sorry. Štvrtýkrát niečo sme od vás počuli, zase USB kľúč. Ale nič ste nám nepovedal niečo na jeho obhajobu a na to, čo sa mu kladie za vinu. Ale zase ste spomenul Kočnera. Ale akosi ste zabudol Kočnera spomenúť v súvislosti so Sulíkom. V SaS máte čo, amnéziu pamäti? Sulík nechodil s Kočnerom na raňajky, pán poslanec Žiak? Vy ste taká postavička v tej SaS-ke zábavná. Ja sa čudujem, že tam ešte niečo robíte. Ale potrebuje možno niekoho takého jednoduchšieho na takú špinavú robotu a na to ste vy ideálny, na to ste vy, pán poslanec Žiak, ideálny. Takže Kočner so Sulíkom vám nevadí. Paráda.
Pellegrini, Peter, predseda NR SR (2015-10-01):
Prezentujme sa a hlasujme. Pardon, teraz. (Hlasovanie.) Prítomných 137 poslancov, za hlasovalo 99, proti bolo 2, zdržalo sa 36 poslancov. Konštatujem, že sme tento návrh schválili.
Kondrót, Maroš, poslanec NR SR (2019-09-10):
Ďakujem pekne, pán predsedajúci. Vážený pán minister, vážené kolegyne, kolegovia, Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona, ktorým sa mení a dopĺňa zákon č. 71/2013 Z. z. o poskytovaní dotácií v pôsobnosti ministerstva hospodárstva v znení neskorších predpisov, podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku v znení neskorších predpisov spoločnú správu Výborov Národnej rady Slovenskej republiky. I. Národná rada Slovenskej republiky uznesením č. 1891 z 20. júna 2019 pridelila predmetný návrh zákona na prerokovanie týmto výborom: ústavnoprávnemu výboru, výboru pre financie a rozpočet a výboru pre hospodárske záležitosti. Výbory prerokovali návrh zákona v lehote určenej uznesením Národnej rady Slovenskej republiky. II. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona. III. Návrh zákona odporúčali Národnej rade Slovenskej republiky schváliť: ústavnoprávny výbor uznesením č. 672 z 9. septembra 2019, Výbor Národnej rady Slovenskej republiky pre financie a rozpočet uznesením č. 453 z 5. septembra 2019 a Výbor Národnej rady pre hospodárske záležitosti o predmetnom návrhu nerokoval, pretože podľa § 52 ods. 2 zákona Národnej rady Slovenskej republiky č. 350/1996 Z. z. o rokovacom poriadku nebol uznášaniaschopný. IV. Z uznesení Výborov Národnej rady Slovenskej republiky uvedených pod bodom III tejto správy vyplývajú 4 pozmeňujúce a doplňujúce návrhy. Gestorský výbor odporúča hlasovať o bodoch 1 až 4 spoločne s odporúčaním schváliť. V. Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení neskorších predpisov, schváliť v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť. Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 382 z 10. septembra 2019. Týmto uznesením výbor zároveň poveril spoločného spravodajcu Maroša Kondróta predložiť návrhy podľa § 81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky. Pán predsedajúci, otvorte, prosím, všeobecnú rozpravu.
Petrák, Ľubomír, poslanec NR SR (2015-11-26):
Dajte, prosím, hlasovať o druhom pozmeňujúcom bode z prvého pozmeňujúceho návrhu pána poslanca Érseka.
Laššáková, Jana, poslankyňa NR SR (2011-02-04):
Ďakujem pekne za slovo. Chcem podporiť návrh pána poslanca, ktorý dal aj s podpismi o tom, aby sa o návrhu zákona hlasovalo menovite podľa jednotlivých poslancov, pretože naše zariadenie občas zlyháva a myslím si, že takýto prejav, keď sa každý poslanec postaví a povie, že či je „za“, či je „proti“, či sa „zdrží“, bude naozaj prejavom jeho vôle. Ja pevne verím, že takýto návrh, keďže sa o ňom bude hlasovať, že takýto návrh všetci podporíme, aby sme prvýkrát ukázali, že naozaj hlasujeme podľa svojho svedomia a vedomia. Ďakujem pekne. (Potlesk.)
P. Hrušovský, predseda NR SR: (2003-11-11):
(Hlasovanie.) 123 prítomných, 75 za návrh, 47 proti, 1 sa zdržal. Konštatujem, že návrh zákona Národná rada Slovenskej republiky schválila. Ďakujem, pán spoločný spravodajca, ďakujem, pán minister. Ešte prosím o návrhy uznesení, ktoré boli k prerokúvanému vládnemu návrhu zákona predložené v rámci rozpravy.
Blanár, Juraj, podpredseda NR SR (2020-11-03):
(Striedanie predsedajúcich.) Ďakujem pekne. Takže, vážené dámy, vážení páni, teraz by som otvoril všeobecnú rozpravu, do rozpravy som nedostal žiadnu písomnú prihlášku, takže pýtam sa, či niekto má záujem sa prihlásiť do rozpravy ústne. Vidím, že avizuje predkladateľ. Ešte niekto? Ak nie, ukončujem možnosť prihlásiť sa do rozpravy. Slovo má pán predkladateľ – poslanec Ferenčák. Nech sa páči.
D. Lipšic, poslanec: (2008-07-01):
Návrh spočíva v tom, že by sa poslanci nepodpisovali, ale registrovali v sále elektronicky do 14.00 hodiny a po 14.00 hodine kedykoľvek, kedykoľvek by boli v sále, s tým, že by sa vlastne vylúčila možnosť zastupovania a veľmi ľahko by sa vedel odhaliť prípad podvodu, ktorý sa stal pred niekoľkými mesiacmi. Zároveň sa do disciplinárnych previnení v zákone o rokovacom poriadku zahŕňa porušenie zákazu zastúpenia pri registrácii účasti na schôdzi Národnej rady. Pán predsedajúci, ja som presvedčený, že v tomto smere mimoriadne alibistický postoj zaujal pán predseda Národnej rady, ktorý napriek existencii potrebného množstva dôkazov vo veci nekonal. Myslím si, že v takom prípade je náležité, aby návrh zákona spresnil podmienky tak, aby nielenže k tomu nedochádzalo, ale aby ak k tomu dôjde, bolo možné vyvodiť zodpovednosť voči tým, ktorí tak konajú. Pán predsedajúci, skončil som.
P. Hrušovský, predseda NR SR: (2003-09-17):
(Hlasovanie.) 90 prítomných,  77 za návrh, 1 proti, 9 sa zdržalo, 3 nehlasovali. Návrh zákona do druhého čítania sme schválili. Nech sa páči, pán poslanec. M. Maxon, poslanec: Pán predseda, prosím, dajte hlasovať o tom, že Národná rada Slovenskej republiky v súlade s rozhodnutím predsedu Národnej rady Slovenskej republiky prideľuje predložený vládny návrh na prerokovanie ústavnoprávnemu výboru, Výboru Národnej rady pre verejnú správu a Výboru Národnej rady pre pôdohospodárstvo, ďalej aby za gestorský výbor určila hlasovaním  Výbor Národnej rady Slovenskej republiky pre pôdohospodárstvo s tým, že vládny návrh zákona prerokujú určené výbory v termíne do 30 dní a gestorský výbor do 31 dní od jeho prerokovania v prvom čítaní na schôdzi Národnej rady Slovenskej republiky. Ďakujem pekne.
Hrnčiar, Andrej, podpredseda NR SR (2018-02-13):
Dávam slovo spravodajcovi, ktorého určil navrhnutý gestorský ústavnoprávny výbor, poslancovi Ondrejovi Dostálovi.
Šeliga, Juraj, podpredseda NR SR (2020-07-23):
Pán poslanec Svrček, nech sa páči.
Kyselica, Lukáš, poslanec NR SR (2023-03-30):
Pán predseda, dajte, prosím, hlasovať o návrhu zákona ako o celku.
Gibalová, Monika, poslankyňa NR SR (2014-10-15):
Ďakujem pekne. Pán poslanec Mihál, som veľmi rada, že ste si všimli tú defenzívu pána ministra v prípade nerealizovanej úvahy zakotviť v Zákonníku práce aj jednu z výpovedných možností, a to dosiahnutie istého už dôchodkového veku. Keď som prišla s takouto iniciatívou už za Radičovej vlády, vy viete veľmi dobre, sme nekonečne dlho o tomto komunikovali. Pri vašom Zákonníku práce som vyvolala veľký rozruch aj v pléne, aj u vlastných kolegov, keď som toto navrhovala vo svojom pozmeňujúcom návrhu aj napriek tomu, že považujem za lepšie zakotviť nie dosiahnutie istého určitého veku ako jednu z výpovedných možností, ale dosiahnutie nároku na dôchodok, pretože môže niekto dosiahnuť dôchodkový vek, ale nemusí mať zároveň nárok na dôchodok. Takto som to potom opakovane presadzovala. Je škoda, že sa pán minister zľakol takejto úvahy, takého návrhu. Myslím si, že správne ste podotkli, že minimálne u štátnych zamestnancov by to malo platiť. A príde doba, keď to bude platiť a keď aj pán minister s tým bude súhlasiť a sám to navrhne. Čo sa týka mantinelov, o ktorých ste hovorili, no s úžasom sledujem, že v pohľade pána ministra na zákonník, na zamestnávanie u kmeňových zamestnancov a zamestnávanie cez agentúrne zamestnávanie je až ideologický rozdiel a správne ste poznamenali, že najviac by pomohlo, ak by... (Prerušenie vystúpenia časomerom.)
Danko, Andrej, podpredseda NR SR (2024-01-11):
Samozrejme, poprosím písomne, veľmi rád, aj ja budem mať v tom jasno. Pani poslankyňa Kleinert.
Szalay, Tomáš, poslanec NR SR (2024-01-24):
Ďakujem veľmi pekne, pán predsedajúci. Veľmi pekne ďakujem aj Janke Bittó Cigánikovej za jej príspevok, keďže odišla na tlačovú besedu, nebude vedieť potom reagovať na tie faktické, ja som sa ani nestihol prihlásiť ako posledný, a keďže ja ani nemôžem reagovať na iné faktické, tak ako by bola bývala reagovala Cigániková na faktické, musím to nejako zaonačiť. Takto. Vďaka všetkým, ktorí ste uznali, a ja to takisto chcem uznať, že aj pani Cigániková hovorila k veci, vyvrátila to, že my tu tárame nejaké nezmysly, a hovorila k veci, k skrátenému legislatívnemu konaniu, označila veci pravým menom, že klamú, a viacerí ďalší takto reagovali, čiže ako by som, ako by reagovala Cigániková na vaše slová. Som rada, že súhlasíte s tým... Whatever. No. Ale vyberiem niekoľko takých zaujímavejších vecí. 30 % živých prípadov je niečo že škandalózne. To je, to je, to je, ja neviem, či vôbec možno, možno Havlova amnestia bola možno takýmto prípadom, keď do ulíc náhle prišlo veľmi veľa zločincov, lebo dostali, dostali slobodu, a naozaj sa to asi nedá označiť iným slovom ako eldorádo, ktoré použil, ktoré zvykne používať aj pani Marcinková. Mám takú kacírsku úvahu, keďže asi nezvládnem všetkých tuná riešiť, tak že s tými eurofondami, o ktoré nám hrozí, že by sme teoreticky mohli prísť, a myslím si, že aj viacerí ďalší poslanci na to poukazovali, ako napr. pán poslanec Pollák. No možno to nie je až taká, tá taká hanba. Ako, ako ja neviem, mne je ľúto aj tých nemeckých daňových poplatníkov, že sa skladajú na veci, ktoré my tuná rozkradneme. Zbytočne nás nedo... nedovádzajte do pokušenia. (Povedané so smiechom.) Ďakujem pekne.
Pelegrini, Peter, poslanec NR SR (2011-03-22):
Ďakujem pekne. Pani ministerka, na záver ste povedali, že mali by sme sa iným spôsobom zhovárať o tomto zákone a možno viac v tej právnej rovine, s čím ja s vami súhlasím. Ale štátny tajomník vašej vlády na výbore pre financie, rozpočet a menu obvinil prezidenta Slovenskej republiky, že vrátil zákon do parlamentu preto, aby oddialil jeho účinnosť a aby tak on, ako prezident, umožnil prevody majetku a podvody ešte predtým, ako nadobudne zákon účinnosť. Takže tak ako ste sa vy ohradzovala, tak sa ja chcem ohradiť, aby ste si s členmi vlády urobili poriadky a nech sa štátni tajomníci, keď prídu na výbor, nevyjadrovali o hlave štátu takýmto spôsobom a nespochybňovali jeho právo vracať v rámci legislatívneho procesu zákony Národnej rade späť na prerokovanie.
Janckulík, Igor, poslanec NR SR (2018-02-06):
Dajte hlasovať o druhom pozmeňujúcom návrhu poslanca Krajčího.
Laššáková, Jana, podpredsedníčka NR SR (2014-09-11):
Ďakujem pekne. Otváram rozpravu. Do rozpravy som nedostala žiadnu písomnú prihlášku. Pýtam sa, či sa hlási niekto do rozpravy ústne. Nie je tomu tak. Vyhlasujem rozpravu za skončenú a prerušujem rokovanie o tomto bode programu. Budeme pokračovať informáciou o vydaných aproximačných nariadeniach vlády Slovenskej republiky v I. polroku 2014 a o zámere prijímania aproximačných nariadení vlády Slovenskej republiky v II. polroku 2014 (tlač 1093). Nech sa páči, pán minister Borec, uveďte tento materiál.
Grendel, Gábor, podpredseda NR SR (2021-03-19):
V rozprave teraz vystúpi za poslanecký klub strany SMER pán poslanec Ľuboš Blaha, nech sa páči.
Žitňanská, Lucia, poslankyňa NR SR (2013-09-06):
Pán poslanec Martvoň, no ja sa nebudem objednávať u žiadneho ministra, aby som uňho vyhandlovala nejakú jednu zmenu paragrafíka. Ale v jednom sa mýlite, pretože SDKÚ – DS dala pripomienky v rámci pripomienkového konania, konkrétne to dal pán poslanec Beblavý. Boli to pripomienky, ktoré sme si vykonzultovali. Z tých pripomienok ani jedna zásadná nebola akceptovaná, týkala sa presne tých vecí, o ktorých som hovorila tu, a ďalších. A boli akceptované dve, ktoré z hľadiska celkového konceptu sú úplne marginálne, a nikto nepozval poslanca Beblavého na nejakú diskusiu. A boli to pripomienky, na ktorých sme sa zhodli. A bola tam aj pripomienka, pán poslanec Blanár, keďže zamestnanci ministerstva vnútra hovorili, že, áno, tie výdavky za tie dnešné bilbordy sa budú započítavať do tých výdavkov v kampani. Bola tam aj pripomienka, aby sa toto riešilo napríklad tým, že účinnosť sa posunie až po prezidentských voľbách alebo to sa rieši prechodným ustanovením. Čiže bola tam aj pripomienka, čo sa týkala tohto. A nebola akceptovaná, pán poslanec Blanár. Ešte aj takáto samozrejmá vec nebola akceptovaná. Preto ma neodkazujte na riadny štandardný legislatívny proces. Ale moja otázka znie, toto nie sú zákony, ktoré neovplyvňujú zásadne politický život na Slovensku, to nie sú bežné zákony, to sú zákony, ktoré pýtajú verejnú diskusiu, ktorú pozná aj náš legislatívny poriadok, a takto mali byť prijaté, to aj ústavu budete takto prijímať?
Simon, Zsolt, poslanec NR SR (2013-11-29):
Ďakujem pekne. Ivan, v plnej miere s tebou súhlasím. Tak ako som sa aj pred chvíľkou vyjadril, táto daň v skutočnosti neporieši problém štátnej kasy, ani hospodárne nakladanie tejto vlády. Ale dokáže jedno jediné. Ja to poviem tak, ako to ľudia myslia a hovoria na strednom Slovensku, kde žijem. Ja tam nechodím striedavo, ja som tam permanentne, aj keď parlament nezasadá. Sú nasratí na to, že to je zase nová daň. Sľúbili ste im istotu a dostali istotu, že ich zoderiete z kože. Tak ako doteraz obišli tie dane, obídu aj po tomto, len výsledok bude, že bude viac ľudí na úradoch práce a tých menej ľudí, ktorí pracujú, budú musieť pre nich prispievať ešte viac. Preto aj v Bystrici kto zvíťazil, on by zvíťazil kdekoľvek. A je porážka práve tohto systému a tých istôt, ktoré táto vláda im sľúbila. Ivan, mal si plnú pravdu a nebol to jeden hlas z tých 71-tisíc. Bola ich väčšina. Ten nárast od 25-tisíc do 71-tisíc medzi prvým a druhým kolom, to bol protestný hlas za to, ako sa spravuje táto krajina. Ďakujem.
B. Bugár, podpredseda NR SR: (2002-12-12):
(Hlasovanie.) Prítomných je 129 poslancov, za návrh 103, zdržalo sa 24, nehlasovali 2. Konštatujem, že sme zvolili za členku Správnej rady Všeobecnej zdravotnej poisťovne pani Annu Jauschovú. Posledné hlasovanie, pán poslanec.
Paška, Pavol, predseda NR SR (2013-12-17):
Vážené pani poslankyne, vážení páni poslanci, otváram 28. schôdzu Národnej rady. Zvolal som ju podľa čl. 83 ods. 2 ústavy a § 17 ods. 2 zákona o rokovacom poriadku na základe žiadosti skupiny 40 poslancov Národnej rady. Poprosím vás o prezentáciu, aby sme zistili uznášaniaschopnosť. (Prezentácia.) 135 prítomných poslankýň a poslancov. Sme uznášaniaschopní. Overovateľmi sú páni poslanci Jozef Ježík a Ján Mičovský. Náhradníkmi pani poslankyňa Ľubica Rošková a pán poslanec Jozef Viskupič. O ospravedlnenie požiadali páni poslanci Beblavý, Lukša a pani poslankyňa Mazúrová, pán poslanec Mikloš, Štefanec. A na zahraničnej pracovnej ceste je pán predseda výboru Ján Hudacký. Poslanci, ktorí požiadali o zvolanie tejto schôdze, navrhujú prerokovať jeden bod, tak ako ste to mali uvedené v pozvánke, je to tlač 818, návrh na prijatie uznesenia Národnej rady k aktuálnej situácii v Slovenskej republike v oblasti pôsobenia nebankových spoločností a enormného nárastu exekučných podaní. (Bod programu: Návrh skupiny poslancov Národnej rady Slovenskej republiky na prijatie uznesenia Národnej rady Slovenskej republiky k aktuálnej situácii v Slovenskej republike v oblasti pôsobenia nebankových spoločností a enormného nárastu exekučných podaní , tlač 818.) Podľa § 17 ods. 3 zákona o rokovacom poriadku som tento návrh pridelil na prerokovanie výboru pre financie a rozpočet a takisto som požiadal vládu Slovenskej republiky, aby zaujala stanovisko. Teraz budeme hlasovať o návrhu programu 28. schôdze. Poprosím o prezentáciu a hlasovanie. (Hlasovanie.) 137 prítomných, 58 za, 13 proti, 66 sa zdržalo. (Reakcie z pléna.) Konštatujem, že sme neschválili program 28. schôdze. Vyhlasujem ju za skončenú. (Pred rečnícky pult prišli poslanci OĽaNO s transparentmi.) Všetkých tých, ktorí majú reálny záujem riešiť túto problematiku, opäť upozorňujem, že už v januári bude v spolupráci s Ministerstvom spravodlivosti a vlády Slovenskej republiky predložený reálny návrh programu a budeme môcť riešiť... (Reakcia z pléna.) Pán poslanec, choďte vykrikovať, choďte vykrikovať vonku niekde. Vyhlasujem do 17.20 hod. prestávku a budeme pokračovať v prerušenom rokovaní 27. schôdze. (Rokovanie 28. schôdze NR SR sa skončilo o 17.14 hodine.) (Po skončení rokovania 28. schôdze NR SR pokračovalo rokovanie 27. schôdze NR SR.)
Novotný, Viliam, poslanec NR SR (2012-12-12):
Ďakujem pekne za slovo. Naozaj len veľmi krátko by som podčiarkol tú časť vystúpenia pána poslanca Viskupiča, keď hovoril o pomyselnom sociálnom zmieri. Pán kolega Číž to tu spomenul, že je to niečo nebývalé, ako sa súčasná vláda snaží udržať sociálny zmier. No musím povedať, že sám so prekvapený, že SMER, ktorý počas svojej prvej vlády dokázal v podstate naozaj udržať ten sociálny zmier, bol veľmi šikovný. Nám sa to za vlády Ivety Radičovej v prípade lekárov nedarilo. Musím povedať a konštatovať, že s obavami sledujem to, čo sa deje na našich uliciach, sledujem nespokojnosť sestier, sledujem nespokojnosť lekárov, ktorí sa dožadujú tretej etapy zvýšenia platov, a musím povedať, že som bol veľmi prekvapený, ako radikálne pristúpili učitelia ku svojim požiadavkám. Šuškalo sa už aj o autodopravcoch, dokonca je tam dosť veľké napätie. Som zvedavý, ako to bude vyzerať v Cargu a v železničných spoločnostiach, lebo sa tam chystá prepúšťanie, a železniční odborári sú známi svojou radikálnosťou. Ukázali to aj za druhej Dzurindovej vlády. No veď dali o sebe vedieť aj zamestnanci verejnej správy. Zhrnuté a podčiarknuté, vôbec ma to neteší a budeme tomu zrejme čeliť v najbližších rokoch, v priebehu budúceho roku. No len faktom je, že to napätie bude o to väčšie, o čo viac bude rásť nezamestnanosť a o čo viac bude, žiaľ, vláda dávať celé konsolidačné úsilie na plecia ľudí, na plecia daňových poplatníkov a na druhej strane zvyšovať výdavky. Pán poslanec Štefanec to veľmi jasne povedal, že ten nárast medzi rokmi 2010 a 2012 je 1,7 mld. eur viac na výdavkoch.
Hrnčiar, Andrej, podpredseda NR SR (2019-10-15):
Otváram všeobecnú rozpravu. Do rozpravy som dostal jednu písomnú prihlášku od poslanca Martina Fecka. Nech sa páči, pán poslanec, máte slovo.
Nicholsonová, Lucia, podpredsedníčka NR SR (2016-04-20):
Ja som to cítila, pán poslanec, lebo nikoho nebolo treba napomínať zrazu. (Povedané so smiechom.) A s faktickou poznámkou pán poslanec Dostál.
Sulík, Richard, poslanec NR SR (2012-12-11):
Ďakujem pekne za slovo. Bolo to veľmi pekne povedané, pán Dzurinda. A myslím si, že neuškodí pripomenúť súdruhom zo strany SMER, čo boli tie hlavné faktory, ktoré naštartovali ekonomiku počas vašej druhej vlády. Boli to odvážne reformy s jasne vytýčeným cieľom. Ten cieľ sa dá opísať, ako spraviť Slovensko najlepším miestom pre podnikanie. A takto to aj fungovalo. Bohužiaľ, musím aj ja konštatovať, že tejto vláde chýba vízia, že si myslia, že nejakým verklíkovaním sa dá dlhodobo fungovať. A dá sa to možno, keď sa zdedí plná špajza. Ale riešenia z verklíkovania nevzniknú. Nemci majú na toto výraz, ktorý sa volá durchwursteln. A presne tak mi to aj teraz pripadá, o vízii ani chýru, ani slychu, je to akurát nárek: „Veď je tu kríza, čo my, chudáčikovia, máme robiť.“ A po druhé. Jednoducho celá naša zahraničná európska politika je držať sa Nemcov. To je všetko, žiadne predstavy, žiadne plány, žiadne riešenia v zmysle, že my vieme, ako potiahnuť Slovensko von z tohto nedobrého obdobia, ako zvýšiť životnú úroveň ľudí. Ďakujem.
Gröhling, Branislav, poslanec NR SR (2018-09-17):
Martin, ja budem opakovať zopár vecí, ktoré si ty vyslovil, pretože s nimi úplne súhlasím. Najskôr sme pred dvomi rokmi, aj keď nastúpila pani ministerka Lubyová, počúvali o najväčšej reforme, čo všetko sa tu bude diať, aké bude nové obsahové curriculum, ako sa vybavia školy, ako vyriešime učebnice, ako vyriešime asistentov, a teraz to skĺzlo do toho, že my tu budeme reálne diskutovať o teplých obedoch pre deti ako prioritný problém celého Slovenska, čo je pre mňa ako absolútne neuveriteľné. Kolegyňa Gaborčáková položila veľmi dobrú otázku, že čo chceme dosiahnuť, že či chceme dosiahnuť zmenu kvality alebo chceme dosiahnuť zmenu nejakej chudoby a potiahnutia tých detí. Ak sa budeme rozprávať o zmene kvality, tak naozaj vás všetkých pozývam, veľmi rád to celé zabezpečím organizačne, poďte obedovať do tých jedální. Keď dostanete špenát, do ktorého si strčíte vidličku a môžete ten tanier reálne otočiť a tá vidlička vám tam bude držať, pretože je to tak zahustené múkou. Alebo poďte si dať nejakú dobrú mliečnu polievku, ktorá bude vlastne taká omáčka tiež zahustená s mliekom. Alebo dostanete nejaký jemne vysmážaný rezník, ktorý vám zalejú, ja tvrdím, že polievkou, pretože tej omáčky je tam toľko a cítite ten glutaman takým spôsobom, že až. Takže ak sa rozprávame o kvalite, tak toto kvalitu absolútne nevyrieši. Ak sa rozprávame o vyriešení tej chudoby, tak ja si myslím, že to reálne zacieľme na tých cez 50-tisíc detí, ktoré sú v hmotnej núdzi, tam uvidíme ten najväčší efekt, tam to budeme vedieť reálne vyhodnotiť, že či sme dosiahli to, čo sme chceli dosiahnuť. A potom nasledovne to roztiahnime ďalej do celej sféry a do všetkých žiakov. A poslednú vec, ktorú som chcel ešte, že priestorovo to si, kolegyňa Gaborčáková, veľmi dobre povedala, že budú problémy s hygienou, reálne, kto bude variť, pretože teraz už personálne to nevieme vyriešiť a už nemáme dostatočne kuchárok a pomocného personálu. A posledná vec, ktorú som ešte chcel vysloviť, sú prestávky, že kedy budú dostávať tie obedy a že čo je naozaj... (Prerušenie vystúpenia časomerom.)
M. Číž, podpredseda NR SR: (2008-09-11):
Chcete zaujať stanovisko, pán minister? Máte slovo.
Bagačka, Michal, poslanec NR SR (2015-11-24):
Keďže sme hlasovali o pozmeňujúcich návrhoch zo spoločnej správy a mám splnomocnenie gestorského výboru, odporúčam hlasovať o tom, že predložený návrh zákona prerokujeme v treťom čítaní ihneď.
Pellegrini, Peter, predseda NR SR (2023-12-07):
Vážené panie poslankyne, vážení páni poslanci, prosím, aby ste sa dostavili do rokovacej sály. Budeme pokračovať hlasovaním. Budeme hlasovať o návrhoch na skrátené legislatívne konanie, ktoré sme prerokovali ešte včera po sedemnástej hodine, ako aj hlasovať o prvých čítaniach troch zákonoch, ktoré sme takisto boli schopní do jedenástej prerokovať. Po hlasovaní o štyroch návrhoch na skrátené legislatívne konanie a troch návrhoch v prvom čítaní budeme pokračovať v prvých čítaniach ďalších návrhov zákonov, respektíve v rozprave, ktorú sme otvorili o tlači 97, a následne potom bude mať zákon v prvom čítaní pán minister Tomáš aj pán minister Taraba. A potom samozrejme pripomínam, že vzhľadom na to, že je štvrtok a boli včera do dvanástej hodiny podané otázky, bude hodina otázok o štrnástej hodine, aj keď teda ešte o dvanástej nebolo rokovanie schôdze, nebol rokovací deň, ale rešpektujem, že prišli otázky, tak sme ich vylosovali a o druhej hodina otázok dnes bude. Kolegyne, kolegovia, pristúpime k hlasovaniu, poprosím pani Zuzanu Matejičkovú, aby pristúpila k rokovaciemu pultu, pretože budeme hlasovať o návrhu vlády na skrátené legislatívne konanie o vládnom návrhu zákona, ktorým sa mení zákon č. 419/2011 Z. z. (409/2011, pozn. red.) o niektorých opatreniach na úseku environmentálnej záťaže, tlač 81. Nech sa páči, pani poslankyňa, aby ste uviedli hlasovanie. (Hlasovanie o návrhu vlády na skrátené legislatívne konanie o vládnom návrhu zákona, ktorým sa mení zákon č. 409/2011 Z. z. o niektorých opatreniach na úseku environmentálnej záťaže a o zmene a doplnení niektorých zákonov v znení neskorších predpisov , tlač 81.)
Fronc, Martin, poslanec NR SR (2013-01-30):
Ďakujem pekne. Veľmi krátko len pánovi spravodajcovi dávam procedurálny návrh, aby tento návrh zákona bol zaradený na rokovanie aj do výboru pre vzdelávanie, vedu, mládež a šport. Dôvod je jednoduchý, istým spôsobom to tu aj pán minister naznačil, že je snaha istým spôsobom zjednodušiť, aby sa mohli dostávať sem študenti. Ale dlhodobo to registrujem ako problém, ktorý istým spôsobom Slovensko ukrátil, a to, že sme mohli za rozumných podmienok získať mimoriadne kvalifikovaných ľudí ako vysokoškolských pedagógov, profesorov z Ruska, povedzme, z Ukrajiny a podobne, a to renomovaných. Žiaľbohu, často práve toto bol jeden z problémov. Čiže je to pokus a návrh. Navrhujem teda, aby to bolo zaradené do tohto výboru na rokovanie. Ďakujem, to je všetko.